Il-kurżitá ta' Simon Busuttil m'għandhiex limitu. Issa jrid ikun jaf ukoll dwar ir-rigali tat-tieġ li Joseph Muscat u Keith Schembri taw lil Ali Sadr Hashiminejad, sid il-bank Pilatus. Mhux biss, irid ikun jaf ukoll min ħallas għalihom! Mid-dehra din ser tkun xi mistoqsija parlamentari għal wara l-vaganzi tal-Għid. Probabbilment li jidħol fin-nofs Anġlu Farrugia l-Ispeaker u jerġa' jżomm id-domanda milli ssir, bħalma ġara ftit ilu meta Simon Busuttil ried ikun jaf dwar il-kontijiet tal-bank tal-Kasco! Simon Busuttil qed jgħid li biex Hashiminejad stieden lil Joseph Muscat u lil Keith Schembri għat-tieġ dawn bil-fors kienu ħbieb sew, ħbieb tal-qalba. Simon Busuttil qiesu qed jibdel id-diska issa. M'għadux jgħid li dawn kienu klijenti tal-bank u li kien jiftħilhom il-kontijiet l-hawn u l-hemm bil-miljuni jtiru min-naħa għall-oħra tad-dinja qieshom żerriegħa tal-ħarrub. Issa jekk Simon Busuttil għandu kurżitá biex ikun jaf x'rigali rċieva Hashiminejad mingħand Joseph u Keith, il-kurżita tagħna hi waħda differenti: mhux aħjar inkunu nafu min kienu l-mistednin l-oħra għat-tieġ ta' Venezja? S'issa nafu bil-koppja Bencini, imma kien hemm ukoll bosta oħrajn. : ħbieb, klijenti jew pedini importanti li jaħdmu mar-regolaturi differenti f'Malta? Għax jista' jkun li dawn il-mistednin (li s'issa isimhom mhux magħruf) tawħ ħafna iktar minn rigal tat-tieġ lil Hashiminejad. U xejn ma niskanta jekk għal dan diġa ħallasna aħna lkoll.